P6_TA(2005)0057

Togo

Az Európai Parlament állásfoglalása Togóról

Az Európai Parlament,

- tekintettel a soros elnökség által az EU nevében a togói politikai helyzetről Eyadema elnök halálát követően 2005. február 9-én tett nyilatkozatra,

- tekintettel az AKCS-EU Közös Parlamenti Közgyűlés társelnökei által a togói eseményekről 2005. február 8-én tett nyilatkozatra, Eyadema elnök 2005. február 5-i halálát követően,

- tekintettel az ECOWAS, az Afrikai Unió és számos afrikai vezető által a togói helyzetről tett nyilatkozatokra,

- tekintettel a Frankofónia Nemzetközi Szervezetének nyilatkozatára,

- tekintettel az emberek és a népek jogainak afrikai chartájára,

- tekintettel a togói alkotmány 65. cikkére, amelynek értelmében "ha a köztársasági elnöki poszt az elnök halála miatt megüresedik, az elnöki feladatokat ideiglenesen a nemzetgyűlés elnöke látja el",

- tekintettel a togói alkotmány 76. cikkére, amelynek értelmében "a kormányzati feladatok és a nemzetgyűlési mandátum gyakorlása egymással összeférhetetlenek",

- tekintettel a togói alkotmány 144. cikkére, amelynek értelmében "az átmeneti időszakban nincs lehetőség felülvizsgálati eljárás megkezdésére vagy lefolytatására",

- tekintettel eljárási szabályzata 115. cikkének (5) bekezdésére,

A. mivel Gnassingbe Eyadema elnök 38 évig fennálló hatalmát követő 2005. február 5-i hirtelen bekövetkezett halála után a togói fegyveres erők 39 éves fiát, Faure Gnassingbét iktatták be elnöknek,

B. mivel az ország alkotmánya szerint az elnöki hatalmat Fambare Ouattara Natchabának, a togói nemzetgyűlés elnökének kellett volna átadni, akinek 60 napon belül elnökválasztást kellene kiírnia,

C. mivel az Eyadema Togói Népgyűlés (RPT) nevű párt által ellenőrzött togói nemzetgyűlést sietve hívták össze 2005. február 6-án, hogy visszamenőlegesen legitimálják Gnassingbe hatalomátvételét és módosítsák az ország alkotmányát annak lehetővé tétele érdekében, hogy Gnassingbe a következő három évben - apja hátralévő hivatali idejét kitöltve - kormányozhasson,

D. mivel annak ellenére, hogy a nemzetgyűlés visszaállította az apja halála előtt alkalmazott korábbi alkotmányt, Faure Gnassingbe nem válaszolt a lemondására irányuló nemzetközi felszólításra, annak érdekében, hogy egy ideiglenes elnök az alkotmányban lefektetett 60 napon belül elnökválasztásokat rendezhessen,

E. mivel az Európai Unió nem fogja elismerni egy katonai államcsíny következtében hatalomra került, nem legitim elnök fennhatósága alatt rendezett választás érvényességét,

F. mivel az ECOWAS Niamey-ban (Niger) 2005. február 9-én találkozó államfői államcsínynek minősítették és mélyen elítélték a katonai beavatkozást, amely Faure Gnassingbe elnöki beiktatásához vezetett; elítélték továbbá az alkotmány nemzetgyűlés általi manipulációját és a togói hatóságoktól a korábbi alkotmányt helyreállítását követelték, hogy két hónap múlva elnökválasztásra kerülhessen sor, ellenkező esetben pedig szankciókkal kell számolniuk,

G. mivel az Afrikai Unió Bizottságának elnöke, Alpha Oumar Konaré szerint "az Afrikai Unió nem hagyhatja jóvá az erőszakos hatalomátvételt",

H. mivel a Frankofónia Nemzetközi Szervezete is határozottan elítéli az államcsínyt és úgy határozott, hogy ideiglenesen kizárja Togót valamennyi szervezetéből és felfüggeszti az országgal folytatott többoldalú együttműködését, az olyan programokat kivéve, amelyek közvetlenül a polgári lakosság javát szolgálják és amelyek hozzájárulhatnak a demokrácia visszaállításához,

I. mivel az EK Togóval folytatott együttműködését 1993 óta felfüggesztették,

1. államcsínynek minősíti és elítéli a katonai beavatkozást, amelynek eredményeképpen a nemzetgyűlés elnöke, Fambare Outtara Natchaba helyett Faure Gnassingbe lett Togo elnöke;

2. Faure Gnassingbe azonnali lemondását követeli;

3. megállapítja, hogy az alkotmányt 2005. február 21-én felülvizsgálták, azonban hangsúlyozza, hogy az alkotmányos rendhez való visszatérést csak a togói alkotmány értelmében a nemzetgyűlés elnökének, Natchaba úrnak az ideiglenes elnökségi feladatok ellátására való kinevezésével és a választások megszervezésével való megbízásával látja biztosítottnak;

4. üdvözli az ECOWAS által Togo ellen a tíznapos eredménytelen közvetítési tárgyalásokat követően alkalmazott szankciókat, amely magában foglalja Togo ECOWAS-ból történő kizárását, a nagykövetek viszszahívását és a fegyverkereskedelemre és a vízumokra vonatkozó tilalmat;

5. üdvözli az ENSZ, az Afrikai Unió, az Európai Unió és a Frankofónia Nemzetközi Szervezete hasonló nyilatkozatait és határozatait;

6. felszólítja a togói nemzetgyűlést és más hatóságokat, hogy haladéktalanul tegyék meg a helyzet rendezéséhez szükséges lépéseket, és biztosítsák, hogy az alkotmány szerint a következő két hónapon belül teljes körű nemzetközi megfigyelés mellett szabad és tisztességes választásokat tartanak;

7. ismételten kifejezi meggyőződését, hogy az alkotmányos törvényességhez való visszatéréshez a togói politikai erők közötti párbeszéd újrakezdése és a választási törvénynek a szabad, átlátható és demokratikus választások érdekében történő, egyetértésen alapuló felülvizsgálata szükséges;

8. elítéli a minden nyilvános tüntetést két hónapra betiltó határozatot, a 8 magán televízió és rádióadó bezárását, a hadsereg független médiumokra gyakorolt jogtalan nyomását, amellyel újságírókat félemlítettek meg tudósításaik miatt; felhívja a togói fegyveres erőket, hogy maradjanak laktanyáikban és tartózkodjanak minden olyan tevékenységtől, amely további zavargásokhoz vezethet;

9. követeli a békés tüntetéshez és a politikai kampány folytatásához való jog garantálását és hogy a katonai államcsíny elleni tüntetőkkel szemben elkövetett gyilkosságokért és emberi jogaik megsértéséért felelős személyeket állítsák bíróság elé és büntessék meg;

10. emlékeztet arra, hogy az önjelölt togói hatóságoknak teljes felelősséget kell vállalniuk a polgári személyek - különösen ellenzéki politikai pártok képviselői, emberi jogi aktivisták és újságírók - fizikai biztonsága elleni támadásokért;

11. felszólítja a Bizottságot, hogy addig ne kezdje meg az együttműködés fokozatos visszaállítására irányuló tárgyalásokat, amíg nem tartottak szabad és átlátható elnök- és nemzetgyűlési választásokat;

12. felszólítja a Bizottságot, hogy javasoljon célirányos szankciókat az államcsínyért felelős személyek ellen;

13. utasítja elnökét, hogy továbbítsa ezt az állásfoglalást a Tanácsnak, a Bizottságnak, az ENSZ, az AU és az ECOWAS főtitkárainak, az AKCS-EU Közös Parlamenti Közgyűlés társelnökeinek, valamint Togo elnökének, kormányának és nemzetgyűlésének.

--------------------------------------------------